ክልሉ ህግን ማስከበር ቀጣይ ትኩረቱ እንደሚሆን ገለጸ
አዲስ አበባ፡- ‹‹የክልሉ ህብረተሰብ የኮሮና ቫይረስ (ኮቪድ 19) ጉዳይን በቸልታ እየተመለከተው በመሆኑ ጥግግትና ንኪኪዎችን ለማስወገድ ጠንካራ የህግ ማስከበር ስራ ይተገበራል›› ሲል የቤንሻንጉል ጉሙዝ ክልል አስታወቀ። 
የክልሉ ርዕሰ መስተዳደር አቶ አሻድሌ ሀሰን በተለይ ለጋዜጣው ሪፖርተር እንደተናገሩት፤ በክልሉ ከፍተኛ ርብርብ በማድረግ ጥግግትና ንኪኪዎችን ለማስወገድ ጥረት አድርጓል።ይሁን እንጂ በአንዳንድ አካባቢዎች ርቀትን ባለመጠበቅ በተለያዩ ማህበራዊ አገልግሎቶች የመሰባሰብ ሁኔታ በመስተዋሉ የቫይረሱን ስርጭት ለመግታት የወጣውን ሕግ ሙሉ በሙሉ ተግባራዊ ማድረግ ያስፈልጋል፡፡ 
ርዕሰ መስተዳድሩ በሽታው ወደ ከፋ ደረጃ እንዳይደርስ ህብረተሰቡ የጤና ባለሙያዎችና መንግስት የሚያስተላልፏቸውን መልዕክቶች ተግባራዊ እንዲያደርጉ አሳስበው፤ በአስቸኳይ ጊዜ አዋጁ የተከለከሉትን በማክበር ተግባራዊ ማድረግ እንደሚገባ አስገንዝበዋል። 
በለቅሶ፣ በሰርግ እና በጋራ የሚከናወኑ ማህበራዊ እሴቶች ላይ የመገናኘት እና የመሰባሰብ እንዲሁም ጥግግት እና ንኪኪዎች ሊወገዱ እንደሚገባ ርዕሰ መስተዳድሩ ጠቁመው፤ የወረርሽኙ ስርጭት ከጊዜ ወደ ጊዜ እየጨመረ በመሆኑ ህግ ማስከበር የክልሉ የቀጣይ ትኩረት መሆኑን ተናግረዋል። 
ርዕሰ መስተዳድሩ የጤና ባለሙያዎች የቤት ለቤት አሰሳ በማድረግ የበሽታውን ምልክት የሚያሳዩ ሰዎች ካሉ ለመለየት እንደሚንቀሳቀሱና የሚዲያና ኮሙኒኬሽን ዘርፉ በተለያዩ መንገዶች ህብረተሰቡን የማስገንዘብ ስራ እንደሚቀጥልም አመልክተዋል። 
የበሽታው ስርጭት ስለማይታወቅ ሃብት የማሰባሰቡ ጉዳይ ትኩረት እንደተሰጠው ርዕሰ መስተዳድሩ ጠቁመው፤ ድንበር ላይ ያለውን የሰዎች እንቅስቃሴ ለመገደብ የፌዴራል መንግስት ትኩረት በመስጠት አስፈላጊ ድጋፍ ሊያደርግ እንደሚገባ አስገንዝበዋል። 
እንደ ርዕሰ መስተዳድሩ ማብራሪያ፤ ክልሉ በሚዋሰንባቸው አጎራባች ቦታዎች ስድስት የመውጫና የመግቢያ በሮች መኖራቸው የአስቸኳይ ጊዜ አዋጁን መሰረት በማድረግ ዋና ዋና በሮች የተዘጉ ቢሆንም በርካታ ህገ ወጥ የመግቢያ መንገዶች ስላሉ ሰዎች እየገቡ የሚገኙትም በነዚያ መንገዶች ነው።ድንበር ላይ የሚገኙ ቀበሌዎች አዲስ ሰው ሲያጋጥማቸው ወደጤና ተቋም በመላክ በለይቶ ማቆያዎች እንዲገቡ እየተደረገ ነው፤ ከህብረተሰቡ ጋር የሚቀላቀሉትም ናሙናቸው ለምርመራ ተልኮ ውጤታቸው ሲታወቅ ነው። 
አቶ አሻድሌ የአካባቢ ሚሊሻዎች በበጎ ፍቀዳቸው ከተደራጁ ወጣቶች ጋር ተቀናጅተው በአዋሳኝ ቀበሌዎች በአሶሳ ወረዳ ኩርሙክ፣ በሸርቆሌ፣ በጉባና በሌሎች ቦታዎች በጀት ተመድቦ ጥበቃ እየተደረገ መሆኑን ጠቅሰው፤ በተቀመጠው አቅጣጫ መሰረት በአቅራቢያ ካሉ ኮሚቴዎች ጋር በመነጋገር ወደ ስፍራው የሚገቡ ወደለይቶ ማቆያ እንዲገቡ፣ የውጭ አገር ዜጎች ከሆኑም ድንበሩ ስለተዘጋ ወደመጡበት እንዲመለሱ እንደሚደረግ፣ በገቢ አሰባሰብ ላይም ትኩረት ተሰጥቶ ግብዓቶች የማሰባሰብ ስራ እየተሰራ እንደሚገኝ አስረድተዋል። 
የኮሮና ቫይረስ አስመልክቶ በአገር አቀፍ ደረጃ የሚከታተል ኮሚቴ መደራጀቱን ተከትሎ ክልሉ በጉዳዩ ዙሪያ የሚንቀሳቀስ አንድ አብይ ኮሚቴና ስምንት ንዑሳን ኮሚቴዎችን በክልል፣ በዞንና በወረዳዎች መደራጀታቸውን የጠቆሙት ርዕሰ መስተዳድሩ፤ የአስቸኳይ ጊዜ አዋጅ ከወጣ በኃላም በክልሉ ባሉት ዞኖች ላይ ክትትል የሚያደርጉ አመራሮች ተመድበው ከኮሚቴዎቹ ጋር እየሰሩ እንደሚገኙ አስረድተዋል።አዲስ ዘመን ግንቦት 5/2012ዘላለም ግዛው